送周仲章都官通判湖州
作者：梅堯臣
朝代：宋

paragraphs: 溪水日霅霅，弁峯日峨峨。
中有水精宮，此名其謂何。
湖水傳玉孃，揚光遡常娥。
昔人美清夜，高樓發微歌。
風流百年餘，所歷才彥多。
我嘗居其下，醉舞或傞傞。
君行貳郡事，結騎黄金珂。
容儀苦白皙，度橋鳴橐駝。
士女夾道看，秋風吹縠羅。
言是公侯家，大體儂弗過。
問儂底未辨，撐船入芰荷。
應莫勸蠶織，生計非杼梭。